98/245/YOS: Yhteinen toiminta, 19 päivältä maaliskuuta 1998, jonka neuvosto on hyväksynyt Euroopan unionista tehdyn sopimuksen K.3 artiklan perusteella järjestäytyneen rikollisuuden torjunnasta vastaaville henkilöille tarkoitetun vaihto-, koulutus- ja yhteistyöohjelman perustamisesta (Falcone-ohjelma)



Virallinen lehti nro L 099 , 31/03/1998 s. 0008 - 0012



YHTEINEN TOIMINTA, 19 päivältä maaliskuuta 1998, jonka neuvosto on hyväksynyt Euroopan unionista tehdyn sopimuksen K.3 artiklan perusteella järjestäytyneen rikollisuuden torjunnasta vastaaville henkilöille tarkoitetun vaihto-, koulutus- ja yhteistyöohjelman perustamisesta (Falcone-ohjelma) (98/245/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen K.3 artiklan 2 kohdan b alakohdan ja K.8 artiklan 2 kohdan, ottaa huomioon Luxemburgin suurherttuakunnan ja komission yhteisen aloitteen, sekä katsoo, että 1) jäsenvaltiot pitävät järjestäytyneen rikollisuuden torjuntaa sen kaikissa muodoissa yhteistä etua koskevana asiana, 2) on otettava huomioon Amsterdamin Eurooppaneuvoston kesäkuussa 1997 tekemät päätelmät, joissa hyväksytään korkean tason työryhmän laatima järjestäytyneen rikollisuuden torjuntaa koskeva toimintasuunnitelma (1), sellaisina kuin ne ilmenevät myös 18 päivänä joulukuuta 1997 annetusta neuvoston päätöslauselmasta (2), joka koskee oikeus- ja sisäasioissa tehtävän yhteistyön ensisijaisia alueita 1 päivän tammikuuta 1998 ja Amsterdamin sopimuksen voimaantulopäivän välisenä aikana, 3) jäsenvaltiot ovat tietoisia siitä, että ennaltaehkäisyn ja torjunnan osalta on sovellettava yhdenmukaista ja monialaista lähestymistapaa sekä lainsäädännön että käytännön tasolla, 4) tässä ohjelmassa on keskityttävä järjestäytynyttä rikollisuutta koskevan toimintasuunnitelman toteuttamis- ja seurantatoimiin, 5) luomalla puitteet, joilla tuetaan tämän toimintasuunnitelman toteuttamista edistäviä toimenpiteitä, erityisesti järjestäytyneen rikollisuuden torjunnasta vastaaville henkilöille tarkoitettuja tapaamisia ja monialaista henkilövaihtoa, tutkimuksia ja selvityksiä sekä muita valmiuksia ja toimintamenetelmiä parantavia Euroopan laajuisia toimia tehostetaan ja helpotetaan tämän ilmiön torjuntaa ja vähennetään jäsenvaltioiden tulli-, poliisi- ja oikeusviranomaisten välisen yhteistyön mahdollisia esteitä tällä alalla, 6) nämä tavoitteet voidaan saavuttaa tehokkaammin unionin kuin yksittäisten jäsenvaltioiden tasolla jäsenvaltioiden erityiskokemusten vaihdosta saatavien synergiaetujen sekä suunnitelluista toimista aiheutuvien mittavien säästöjen ja kerrannaisvaikutusten ansiosta, 7) tämä yhteinen toiminta ei vaikuta yhteisön toimivaltaan eikä siten myöskään toimintasuunnitelmassa tarkoitettuihin jo toteutettuihin tai toteutettaviin Euroopan yhteisön toimenpiteisiin, 8) näitä aloja koskevat poliisi-, tulli- ja oikeusviranomaisten toimiin liittyvät näkökohdat voidaan kuitenkin ottaa huomioon tässä ohjelmassa silloin kun ne ovat yhteisön toimia täydentäviä, ja sen vuoksi tätä ohjelmaa toteutettaessa järjestäytynyt rikollisuus on käsitettävä laaja-alaisena ilmiönä, johon sisältyvät myös talousrikokset, petokset, lahjonta ja rahanpesu, 9) tämä yhteinen toiminta ei saa olla päällekkäistä muiden perustamissopimuksen VI osaston ohjelmien kanssa, ja sen vuoksi näiden ohjelmien vuosittaisia painopisteitä on tarkistettava, jotta niihin ei jatkossa sisältyisi toimia, jotka nimenomaan ovat osa järjestäytyneen rikollisuuden torjuntaa koskevan toimintasuunnitelman toteuttamista, 10) tämä yhteinen toiminta ei vaikuta tulli-, poliisi- ja oikeusviranomaisten välisen yhteistyön nykyisiin menettelytapoihin, 11) ottaen huomioon, että neuvosto on hyväksynyt järjestäytyneen rikollisuuden torjuntavälineeksi muun muassa Euroopan unionin jäsenvaltioiden välisen oikeudellisen yhteistyön edistämiseen tähtäävää yhteystuomareiden vaihtojärjestelmää koskevan 22 päivänä huhtikuuta 1996 hyväksytyn yhteisen toiminnan (3), 12) tähän yhteiseen toimintaan sisällytetään koko ohjelman voimassaoloajaksi Euroopan parlamentin, neuvoston ja komission 6 päivänä maaliskuuta 1995 antaman julistuksen 2 kohdan mukainen rahoitusohjeen määrä, sanotun kuitenkaan vaikuttamatta perustamissopimuksessa määrättyyn budjettivallan käyttäjän toimivaltaan, ja 13) puheenjohtaja on kuullut Euroopan parlamenttia perustamissopimuksen K.6 artiklan mukaisesti, ON HYVÄKSYNYT TÄMÄN YHTEISEN TOIMINNAN: 1 artikla 1. Perustetaan vuosiksi 1998-2002 Falcone-yhteistyöohjelma, joka on tarkoitettu järjestäytyneen rikollisuuden torjunnasta vastaaville henkilöille ja jonka avulla on tarkoitus helpottaa järjestäytynyttä rikollisuutta koskevan toimintasuunnitelman täytäntöönpanoa ja seurantaa. 2. Tässä yhteisessä toiminnassa järjestäytyneen rikollisuuden torjunnasta vastaavilla henkilöillä tarkoitetaan seuraaviin ryhmiin kuuluvia henkilöitä, edellyttäen, että he ovat tässä asiassa toimivaltaisia kansallisen lainsäädäntönsä nojalla: tuomarit, syyttäjät, poliisi- ja tulliviranomaiset, valtion virkamiehet, verotuksesta, rahalaitosten ja julkisten hankintojen valvonnasta sekä petosten ja lahjonnan torjunnasta vastaavat hallintoelimet sekä sellaisten ammattiryhmien edustajat, joita edellä mainitun toimintasuunnitelman tiettyjen suositusten täytäntöönpano saattaa koskea, sekä yliopistojen ja tieteen edustajat. 3. Tähän ohjelmaan sisältyvät seuraavat toimintamuodot: - koulutus, - valmiuksien ja toimintamenetelmien parantamiseen tarkoitetut yhteistyöhankkeet järjestäytyneen rikollisuuden torjuntaan liittyvää yhteistyötä varten, - harjoittelujaksojen ohjelmat sekä tapaamisten ja seminaarien järjestäminen, - tutkimustoiminta ja erityistutkimukset, muun muassa toteutettavuustutkimukset ja arviointi, - tietojen levitys ja vaihto sekä kaikki muut toimintamuodot, jotka voivat edistää järjestäytyneen rikollisuuden torjuntaa koskevan toimintasuunnitelman toteuttamista. 4. Tällä ohjelmalla rahoitettavaan toimintaan ei voi samanaikaisesti saada rahoitusta muista perustamissopimuksen VI osastoon kuuluvista ohjelmista tai muista yhteisön rahoittamista ohjelmista lukuun ottamatta sellaisia yhteisön ohjelmia, joilla on nimenomaan tarkoitus tukea Euroopan unionin jäsenyyttä hakeneiden maiden liittymisen valmistelutoimia. 2 artikla Ohjelman toteuttamiseksi varattu rahoitusohjeen määrä 1 artiklan 1 kohdassa mainituksi ajaksi on 10 miljoonaa ecua. Budjettivallan käyttäjä määrittää kunakin varainhoitovuonna käytettävissä olevat määrärahat rahoitusnäkymien mukaisesti. 3 artikla Ellei 1 artiklan 4 kohdasta muuta johdu, koulutukseksi voidaan katsoa hankkeet, joilla on seuraavat tavoitteet: - toimintasuunnitelmassa tarkoitettujen, järjestäytyneen rikollisuuden torjunnan eri osatekijöihin liittyvien säännösten ja määräysten sekä menettelyjen ja käytänteiden erityispiirteiden molemminpuolinen tuntemus sekä ennaltaehkäisyn, valvonnan että syytetoimien osalta, - opetusmoduulien laatiminen tämän ohjelman mukaista koulutusta, henkilövaihtoa ja harjoittelua sekä konferensseja ja seminaareja varten. 4 artikla Jäsenvaltioiden väliseksi yhteistyöksi voidaan katsoa järjestäytyneen rikollisuuden torjunnasta vastaavien henkilöiden järjestämät kestoltaan rajatut yhteistyöhankkeet, joihin kuuluu myös niiden valmistelu ja asiantuntijoiden tilapäinen käyttöönasettaminen. Näiden hankkeiden tavoitteena on parantaa valmiuksia ja toimintamenetelmiä järjestäytyneen rikollisuuden eri muotojen torjumisessa. Europolin huumeyksikköä ja Europol-yleissopimuksen voimaantulon jälkeen Europolia kehotetaan osallistumaan hankkeisiin toimivaltansa puitteissa. 5 artikla Harjoittelujaksojen, vaihtotoiminnan ja tapaamisten ja seminaarien järjestämistä koskevina hankkeina voidaan ottaa huomioon aloitteet, joiden tavoitteena on: - kestoltaan rajoitettujen vierailujen ja harjoittelujaksojen järjestäminen hallintoelimissä, joilla on järjestäytyneen rikollisuuden torjuntaan liittyviä erityistehtäviä, - järjestäytyneeseen rikollisuuteen liittyviä erityiskysymyksiä käsittelevien seminaarien suunnittelu ja toteuttaminen. 6 artikla Niille toteutettavuus- ja muille tutkimuksille, joita erityisesti suositellaan toimintasuunnitelmassa, on annettava etusija; lisäksi voidaan ottaa huomioon hankkeet, joilla on seuraavat tavoitteet: - yhteisten normien ja menetelmien määrittely ilmiön tunnistamisen ja tietojen keräämisen helpottamiseksi ottaen huomioon jäsenvaltioiden tietosuojaa koskeva lainsäädäntö, - järjestäytyneen rikollisuuden torjuntaan liittyviä erityiskysymyksiä koskevien tieteellisten, teknisten ja vertailevien tutkimusten suorittaminen tai aihetta koskevien tutkimusten koordinointi, - järjestäytyneen rikollisuuden torjuntaan suoraan tai välillisesti sovellettavien välineiden (ennaltaehkäisy, tutkinta, syytetoimet), mukaan lukien tarvittaessa hakijamaiden käyttämät välineet ja menettelyt, vertailu ja arviointi sen kartoittamiseksi, mitä mahdollisuuksia on määrittää järjestäytyneen rikollisuuden torjuntaa koskevia yhteisiä politiikkoja tai mitkä ovat ne lähentämis- tai yhdenmukaistamistoimenpiteet, jotka voitaisiin asettaa unionin tavoitteeksi pitkällä aikavälillä, - viranomaisten (poliisin, tullin ja tuomioistuinten) käyttämien järjestäytyneen rikollisuuden torjuntamuotojen vertailu ja arviointi sen selvittämiseksi, millä keinoin heidän käyttämiään menetelmiä voidaan parantaa ja tarpeen vaatiessa yhteensovittaa. 7 artikla Tietojen levittämisen ja vaihdon osalta voidaan ottaa huomioon järjestäytyneen rikollisuuden torjuntaa koskevassa toimintasuunnitelmassa mainitut hankkeet, joilla on seuraavat tavoitteet: - yhteysverkkojen luomisen edistäminen viranomaisten välisen tietojenvaihdon ja yhteistyön helpottamiseksi (tietojen keräys- ja analysointijärjestelmä; täytäntöönpano- ja oikeusviranomaiset sekä yhteiset monialaiset ryhmät), - järjestäytyneen rikollisuuden torjuntaan liittyvän lainsäädännön ja oikeuskäytännön tietopankkien tai tietoverkkojen luomisen ja kehittämisen tukeminen, jotta voitaisiin helpottaa järjestäytyneen rikollisuuden torjunnasta vastaavien henkilöiden toimintaa, - tietojen levitys 3, 5, ja 6 artiklassa tarkoitetuista toimista sekä tarpeen vaatiessa 4 artiklassa tarkoitetuista toimista. 8 artikla 1. Yhteisön rahoitusta saadakseen hankkeella on oltava merkitystä unionille, ja vähintään kahden jäsenvaltion on osallistuttava siihen. 2. Hankkeista vastaavat yksiköt voivat olla julkisia tai yksityisiä laitoksia, tutkimuslaitoksia sekä peruskoulutuksesta tai täydennyskoulutuksesta vastaavia oppilaitoksia. 3. Rahoitettavat hankkeet valitaan menettelyllä, jossa otetaan huomioon muun muassa seuraavat seikat: - aiheiden yhteensopivuus neuvoston hyväksymillä, oikeus- ja sisäasioiden alan yhteistyön monivuotisilla ensisijaisilla toiminta-aloilla jo käynnissä olevien tai suunniteltujen toimien ja erityisesti järjestäytynyttä rikollisuutta koskevan toimintasuunnitelman kanssa, - niistä saatava hyöty Euroopan unionista tehdyn sopimuksen VI osastoa sovellettaessa hyväksyttyjen tai hyväksyttävien välineiden laadinnassa tai täytäntöönpanossa, - miten eri hankkeet täydentävät toisiaan, - kohderyhmänä olevien hallintoelinten tai henkilöryhmien määrä ja luonne, - hankkeesta vastaavan laitoksen luonne, - mahdollisuus hyödyntää saavutettuja tuloksia jäsenvaltioiden välisen yhteistyön vahvistamisessa. 4. Näihin hankkeisiin voivat osallistua jäsenehdokasmaiden vastuuhenkilöt, jotta nämä maat voisivat tutustua unionin tämän alan säännöstöön ja jotta niitä voitaisiin auttaa valmistautumaan jäsenyyteen, sekä muiden kolmansien maiden vastuuhenkilöt silloin, kun se on näiden hankkeiden tavoitteiden mukaista. 9 artikla Rahoituspäätöksien ja niihin perustuvien sopimusten mukaisesti komissio vastaa seurannasta ja varainhoidon valvonnasta ja tilintarkastustuomioistuin tilintarkastuksista. 10 artikla 1. Kaikki suoraan hankkeen toteuttamisesta johtuvat kulut, jotka ovat aiheutuneet sopimuksessa määrätyn ajanjakson aikana, ovat korvattavia. 2. Yhteisön talousarviosta myönnettävän tuen osuus voi olla enintään 80 prosenttia hankkeen kustannuksista. 3. Käännös- ja tulkkauskulut ja tietotekniikasta sekä kesto- ja kulutushyödykkeiden hankinnasta aiheutuneet menot otetaan huomioon vain siltä osin kuin ne ovat välttämättömiä hankkeen toteuttamiselle, ja niistä aiheutuvista kuluista voidaan rahoittaa enintään 50 prosenttia tai 80 prosenttia, jos ne ovat itse toiminnan luonteen vuoksi välttämättömiä. 4. Julkisista tiloista ja tarvikkeista sekä valtion ja julkisyhteisöjen virkamiesten palkkauksesta aiheutuvat kulut voidaan ottaa huomioon vain siltä osin kuin ne aiheutuvat sellaisista käyttötarkoituksista ja tehtävistä, jotka eivät liity kansalliseen tarkoitukseen tai tehtävään vaan erityisesti tämän hankkeen toteuttamiseen. 11 artikla 1. Komission tehtävänä on huolehtia tähän yhteiseen toimintaan kuuluvien toimien toteuttamisesta ja vahvistaa sen soveltamissäännöt myös kustannusten korvattavuusperusteiden osalta. 2. Komissio laatii vuosittain suunnitelman tämän yhteisen toiminnan täytäntöönpanoa koskevaksi vuosiohjelmaksi, jossa määritellään ensisijaiset toiminta-alat ja käytettävissä olevien määrärahojen jakautuminen eri toiminta-alojen välillä; komissiota avustavat järjestäytyneen rikollisuuden torjuntaan erikoistuneet asiantuntijat, jotka 12 artiklassa mainitun hallintokomitean jäsenet nimeävät. Tässä yhteydessä on otettava huomioon 3 kohdan mukaisesti toteutettujen toimien arvioinnin tulokset. 3. Komissio arvioi vuosittain ohjelman täytäntöönpanemiseksi kunakin vuonna toteutettuja toimia. 12 artikla 1. Komissiota avustaa komitea, johon kuuluu yksi edustaja jokaisesta Euroopan unionin jäsenvaltioista ja jonka puheenjohtajana toimii komission edustaja. 2. Komissio tekee komitealle ehdotuksen 11 artiklan 2 kohdassa tarkoitetuksi vuosiohjelmaksi sekä soveltamissääntöjä ja toimien arviointia koskevia ehdotuksia. Komitea antaa lausuntonsa yksimielisellä päätöksellä kahden kuukauden kuluessa. Puheenjohtaja voi lyhentää määräaikaa asian kiireellisyyden perusteella. Puheenjohtaja ei osallistu äänestykseen. Jos myönteistä lausuntoa ei anneta määräajassa, komissio joko peruuttaa ehdotuksensa tai tekee ehdotuksen neuvostolle, joka tekee ratkaisunsa yksimielisesti kahden kuukauden kuluessa. 3. Kun vuosiohjelma on hyväksytty, komissio toimittaa sen viipymättä Euroopan parlamentille ja tiedottaa jatkuvasti komitealle Euroopan parlamentin näkemyksistä. 13 artikla 1. Hankkeet, joihin rahoitusta haetaan, on asetettava komission tutkittaviksi 11 artiklan 2 kohdassa tarkoitetussa vuosiohjelmassa asetetussa määräajassa. 2. Komissio tutkii sille esitetyt hankkeet 11 artiklan 2 kohdassa tarkoitettujen asiantuntijoiden avustuksella. 3. Komission edustaja esittää 12 artiklan 1 kohdassa tarkoitetulle komitealle hankkeet, joiden rahoitus on enintään 50 000 ecua. Komitea, joka tekee päätöksensä Euroopan unionista tehdyn sopimuksen K.4 artiklan 3 kohdan toisessa alakohdassa määrätyllä enemmistöllä, jättää lausuntonsa tästä hankkeesta määräajassa, jonka puheenjohtaja voi määrätä asian kiireellisyyden mukaan. Puheenjohtaja ei osallistu äänestykseen. Lausunto merkitään pöytäkirjaan, ja lisäksi kullakin jäsenvaltioilla on oikeus pyytää, että sen kanta merkitään pöytäkirjaan. Komissio ottaa mahdollisimman tarkoin huomioon komitean lausunnon. Se ilmoittaa komitealle, millä tavoin se on ottanut lausunnon huomioon. 4. Komissio esittää 12 artiklan 1 kohdassa tarkoitetulle komitealle luettelon hankkeista, joiden rahoitus ylittää 50 000 ecua ja jotka on esitetty sille vuosiohjelmaan kuuluvina. Komissio osoittaa hankkeet, jotka se hyväksyy, ja perustelee valintansa. Komitea antaa lausuntonsa eri hankkeista kahden kuukauden kuluessa Euroopan unionista tehdyn sopimuksen K.4 artiklan 3 kohdan toisessa alakohdassa määrätyllä enemmistöllä. Puheenjohtaja ei osallistu äänestykseen. Jos myönteistä lausuntoa ei anneta määräajassa, komissio joko peruuttaa kyseisen hankkeen tai kyseiset hankkeet tai esittää sen tai ne sekä komitean mahdollisen lausunnon neuvostolle, joka tekee ratkaisunsa kahden kuukauden kuluessa Euroopan unionista tehdyn sopimuksen K.4 artiklan 3 kohdan toisessa alakohdassa määrätyllä enemmistöllä. 14 artikla 1. Komissio hallinnoi tähän ohjelmaan sisältyviä ja Euroopan yhteisöjen yleisestä talousarviosta rahoitettavia toimia 21 päivänä joulukuuta 1977 annetun, Euroopan yhteisöjen yleiseen talousarvioon sovellettavan varainhoitoasetuksen mukaisesti (4). 2. Esittäessään 13 artiklassa tarkoitettuja rahoitusehdotuksia sekä 11 artiklassa tarkoitettuja arviointeja komissio ottaa huomioon varainhoitoasetuksen 2 artiklassa tarkoitetut moitteettoman varainhoidon sekä erityisesti taloudellisuuden ja kustannustehokkuuden periaatteet. 15 artikla 1. Komissio järjestää ohjelman arvioinnin, jonka suorittavat ohjelman ulkopuoliset, puolueettomat asiantuntijat, jotka nimetään yhteistyössä 12 artiklassa tarkoitetun hallintokomitean kanssa. 2. Komissio antaa vuosittain Euroopan parlamentille ja neuvostolle kertomuksen toteutetuista toimista ja suoritetusta arvioinnista. Ensimmäinen kertomus esitetään viimeistään sen vuoden lopussa, jonka aikana kaikki ensimmäisen budjettivuoden toimet on saatettu päätökseen. 16 artikla Tämä yhteinen toiminta tulee voimaan päivänä, jona se hyväksytään. Sitä sovelletaan 31 päivään joulukuuta 2002, jonka jälkeen sitä voidaan jatkaa. 17 artikla Tämä yhteinen toiminta julkaistaan virallisessa lehdessä. Tehty Brysselissä 19 päivänä maaliskuuta 1998. Neuvoston puolesta J. STRAW Puheenjohtaja (1) EYVL C 251, 15.8.1997, s. 1. (2) EYVL C 11, 15.1.1998, s. 1. (3) EYVL L 105, 27.4.1996, s. 1. (4) EYVL L 356, 31.12.1977, s. 1, asetus sellaisena kuin se on viimeksi muutettuna asetuksella (EY) N:o 2444/97 (EYVL L 340, 11.12.1997, s. 1).